Međunarodno priznanje nezavisnosti Republike Bosne i Hercegovine
Međunarodno priznanje nezavisnosti Republike Bosne i Hercegovine proces je koji je započeo donošenjem odluke o raspisivanju referenduma o nezavisnosti. Nakon što je Badinterova komisija decembra 1991. konstatirala disoluciju SFRJ, što je značilo prekid državno-pravnog identiteta te države na međunarodnom planu, ista komisija donijela je odluku kojom se pozivaju sve Republike koje tvore SFRJ da se izjasne o eventualnoj nezavisnosti i daljnjem statusu. Skuština tadašnje Republike Bosne i Hercegovine, na sjednici održanoj 25. januara, donijela je odluku o raspisivanju Referenduma o nezavisnosti Bosne i Hersegovine od SFRJ, koji ima da se održi 29. februara i 1. marta 1992. godine. Isti dan donesena je i odluka o povlačenju kadrova iz Bosne i Hercegovine iz svih saveznih državnih organa. Odluci o raspisivanju referenduma o nezavisnosti prethodilo je usvajanje Akta o reafirmaciji suverenosti Republike Bosne i Hercegovine u istoj instituciji 15. oktobra 1991. godine. Republiku Bosnu i Hercegovinu prva je priznala Bugarska 31. januara 1992, prije i održavanja Referenduma o nezavisnosti. Uslijedilo je tursko priznanje 6. februara. Nakon održavanja referenduma i objavljivanje rezultata referenduma, gdje je 99,44% građana glasalo za nezavisnost, uslijedilo je priznanje od Španije 12. marta, Libije 17, i Irana 31. marta, a 6. aprila 1992. godine, njemačkim priznanjem nezavisnosti, pokrenut je proces masovnog međunarodnog priznanja novonastale države.